KIRJALLINEN KYSYMYS E-1190/01

esittäjä(t): Luis Berenguer Fuster (PSE) komissiolle

(19. huhtikuuta 2001)

Aihe: Euroopan sosiaalirahasto ja Valencian alue

Alueeltani on kantautunut tällä viikolla ristiriitaisia uutisia, jotka koskevat niiden tukien hallinnointia, joita Valencian alueen hallinto on myöntänyt sosiaalirahaston rahoittamien hyväksyttyjen yhteistyökeskusten järjestämien ammattikoulutuskurssien pitämiseksi.

Yhtäältä aluehallinnon on palautettava Euroopan sosiaalirahastolle 687 miljoonaa pesetaa varainhoitovuoden 2000 aikana samaan aikaan, kun monien yhteistyötahojen ja -järjestöjen on pitänyt luopua ohjelmassa olevien kurssien järjestämisestä, koska aluehallintoviranomaiset eivät ole kyenneet jatkamaan näitä hankkeita ja valvomaan kursseja teknisesti.

Toisaalta paikallislehdistössä on ilmestynyt uutinen José Linfante Vidalista, Valencian hallituksen työllisyysasioista vastanneesta entisestä pääjohtajasta (vuosina 19951996). Hän hoiti jo aiemmin tämänkaltaista koulutustoimintaa ja nykyään hän toimii yksinomaan ammattiopetusalan yrittäjänä, jonka yritysten pääasiallisena toimintana on tehdä yhteistyötä sosiaalirahaston kautta yhteisrahoitetuissa ohjelmssa. Näiden yritysten tarjonta ulottuu ammattikoulutushankkeiden johtoa koskevasta neuvonnasta opetukseen, esimerkiksi uusia tieto- ja viestintätekniikoita käsittelevillä kursseilla. Kyse ei ilmeisestikään ole hyväntekeväisyystoiminnasta, ovathan jotkin tämän kansalaisen omistamista oppilaitoksista kaksinkertaistaneet tulonsa vuoden 1995 jälkeen.

Lopuksi alueparlamentissa on kysytty, mitkä yritykset ja julkiset elimet ovat saaneet tukia, mikä on tukien ja kursseille osallistuneiden oppilaiden määrä, samoin kuin missä määrin edunsaajat ovat sijoittuneet työmarkkinoille, mutta toistaiseksi ei ole saatu minkäänlaista vastausta.

Tiedetäänkö komissiossa näistä väitteistä ja missä määrin niillä on vaikutusta Euroopan sosiaalirahaston edunsaajiin?

Millä tavoin komissio tekee yhteistyötä jäsenvaltioiden viranomaisten kanssa, jotta tavoitteen 1 alueita koskevat päämäärät saavutetaan siten kuin sovellettavissa asetuksissa on määrätty?

Onko komissio aikonut tehdä aloitteen näiden rahastojen hallinnoimiseksi Valencian itsehallintoalueella?

Anna Diamantopouloun komission puolesta antama vastaus

(29. kesäkuuta 2001)

Komissiolla ei ole tässä vaiheessa riittäviä tietoja lausunnon antamiseksi kysymyksistä, jotka liittyvät Valenciasta (alueelliselta parlamentilta, lehdistöltä) saatuihin tietoihin, ja mahdollisesti tarvittavien toimenpiteiden toteuttamiseksi. Tämän vuoksi komissio otti heti yhteyttä Espanjan viranomaisiin saadakseen vastauksia lehdistön ja alueellisen parlamentin esille tuomiin kysymyksiin. Komissio ilmoittaa arvoisalle parlamentin jäsenelle heti, kun kyseiset tiedot ovat tulleet, ja lähettää hänelle arvion tilanteesta.

Neuvoston asetuksen (EY) N:o 1260/1999(1) 8 artiklan mukaan komission ja jäsenvaltioiden yhteistyöhön liittyvissä kysymyksissä on sovellettava toissijaisuusperiaatetta, jonka mukaisesti tukitoimien täytäntöönpano on jäsenvaltioiden vastuulla sopivalla alueellisella tasolla.

Samassa asetuksessa on säännöksiä myös järjestelmistä, joiden avulla komissio osallistuu mainittujen tukitoimien toteuttamiseen. Näitä ovat erityisesti talousarviomenettelyt, maksujärjestelyt jäsenvaltioille ja komission osallistuminen toimintaohjelmien seurantakomiteoihin. Samoin on annettu komission asetuksia tukitoimien toteuttamis-, hallinto- ja valvontanormeista ja -menettelyistä (asetus (EY) N:o 438/2001(2)) sekä velvoitteesta ilmoittaa komissiolle epäsäännönmukaisuuksista ja petoksista (asetus (EY) N:o 1681/94(3)).

Valencian autonomisen yhteisön erityistapauksessa ohjelmakauden 19941999 toimintaohjelman (Programa Operativo de la Comunidad Autónoma Valenciana) tilejä ei ole vielä päätetty, sillä komissio odottaa kansallisten hallintoviranomaisten toimittavan asetuksen (EY) N:o 2064/97(4) mukaisen hakemuksen tuen loppuosasta, loppukertomuksen sekä tositteet. Espanjan viranomaisten on toimitettava kaikki tarvittavat asiakirjat komissiolle viimeistään 30. kesäkuuta 2002.

Ohjelmakauden 20002006 toimintaohjelman (Programa Operativo Integrado de la Comunidad Autónoma Valenciana) ensimmäinen seurantakomitea kokoontuu kesäkuussa Valenciassa. Espanjan viranomaisten on esiteltävä tukitoimen toteutumista koskeva tilanne komitean kokouksessa. Komission pitäisi myös piakkoin saada nykyistä ohjelmakautta koskeva ensimmäinen vuosikertomus, jossa selvitetään kyseisen toimintaohjelman täytäntöönpanoa ja hallinnointia.

(1) Neuvoston asetus (EY) N:o 1260/1999, annettu 21. kesäkuuta 1999, rakennerahastoja koskevista yleisistä säännöksistä (EYVL L 161, 26.6.1999.

(2) Komission asetus (EY) N:o 438/2001, annettu 2. maaliskuuta 2001, neuvoston asetuksen (EY) N:o 1260/1999 soveltamista koskevista yksityiskohtaisista säännöistä rakennerahastoista myönnettävän tuen hallinto- ja valvontajärjestelmien osalta (EYVL L 63, 3.3.2001.

(3) Komission asetus (EY) N:o 1681/94, annettu 11. heinäkuuta 1994, rakennepolitiikan rahoituksen epäsäännönmukaisuuksista ja aiheettomasti maksettujen summien takaisinperinnästä sekä tätä alaa koskevan tiedotusjärjestelmän perustamisesta (EYVL L 178, 12.7.1994.

(4) Komission asetus (EY) N:o 2064/97, annettu 15. lokakuuta 1997, yksityiskohtaisista järjestelyistä neuvoston asetuksen (ETY) N:o 4253/88 soveltamiseksi jäsenvaltioiden suorittaman rakennerahastojen yhteisrahoittamien toimien varainhoidon valvonnan osalta (EYVL L 290, 23.10.1997.